Diari Oficial de la Generalitat Valenciana


Sumari del DOGV 9385, del 18-07-2022 (2022/6716)

Sol·licitud d'ofertes per a l'adquisició directa d'un immoble a València o en una ubicació pròxima accessible amb metro per a ús com a alberg juvenil a integrar en la Xarxa Valenciana d'Albergs Juvenils.
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9385

Data del DOGV
:   18-07-2022

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2022/6716


Data del document
:   12-07-2022

Organisme emissor
:   Institut Valencià de la Joventut

Tipus de document
:   Anunci

Descriptors 

:   * contracte administratiu

Sol·licitud d'ofertes per a l'adquisició directa d'un immoble a València o en una ubicació pròxima accessible amb metro per a ús com a alberg juvenil a integrar en la Xarxa Valenciana d'Albergs Juvenils. [2022/6716]  
D'acord amb la Llei 15/2017, de 10 de novembre, de la Generalitat, de polítiques integrals de joventut, correspon a l'Institut Valencià de la Joventut (d'ara en avant, IVAJ), informar i coordinar les actuacions que duga a terme la Generalitat, així com les administracions públiques, en aquelles matèries que afecten específicament la joventut. En concret, ha de planificar, gestionar, crear i mantindre les instal·lacions juvenils de la seua titularitat que conformen la Xarxa Valenciana d'Albergs Juvenils.  
  
En l'article 42, la Llei 15/2017, de 10 de novembre, disposa que la Xarxa Jove disposarà per al seu funcionament, entre altres recursos i serveis, de la Xarxa Valenciana d'Albergs Juvenils, i l'article 44 preveu que la Generalitat, a través de l'IVAJ, mantindrà una xarxa d'instal·lacions públiques el destí prioritari de les quals serà l'exercici d'activitats d'oci educatiu de caràcter cultural, social, lúdic, esportiu, mediambiental i inclusiu. Finalment, l'article 45 estableix que la Xarxa Valenciana d'Albergs Juvenils la formen els albergs juvenils de titularitat de l'IVAJ, així com tots els albergs de titularitat pública o privada que, amb el compliment previ dels requisits que estableixen la present llei i la normativa que la desplega, siguen reconeguts per l'IVAJ com a tals i estiguen inclosos a aquest efecte en el cens d'albergs juvenils estatal.  
  
D'altra banda, mitjançant la Resolució de 3 de maig de 2021, de la consellera de Participació, Transparència, Cooperació i Qualitat Democràtica, per la qual s'estableixen els requisits, terminis, procediment i calendari del procés pilot de participació ciutadana per a l'elaboració dels primers pressupostos participatius de la Generalitat per a l'exercici 2022, es regulen els primers pressupostos participatius en l'àmbit de la Generalitat Valenciana.  
En el marc d'aquest procés, tal com especifica la Resolució de 13 d'octubre de 2021, de la consellera de Participació, Transparència, Cooperació i Qualitat Democràtica, per la qual s'acorda el resultat final del procés pilot de participació ciutadana per a l'elaboració dels primers pressupostos participatius de la Generalitat per a l'exercici 2022, ha resultat aprovat el projecte 622: adquisició d'un alberg juvenil a València o en una ubicació pròxima accessible amb metro, amb una quantia de 2.000.000 d'euros.  
Aquesta quantia ha sigut incorporada als pressupostos de la Generalitat, aprovats mitjançant la Llei 8/2021, de 30 de desembre, de pressupostos de la Generalitat per a l'exercici 2022. En concret, aquesta actuació es recull en el pressupost de despeses de l'IVAJ (secció 16 entitat 00389).  
Per tot l'anterior, l'IVAJ està interessat a adquirir, de conformitat amb el que es disposa en la Llei 14/2003, de 10 d'abril, de patrimoni de la Generalitat, un immoble per al seu ús com a alberg juvenil a València o en una ubicació pròxima accessible amb metro a integrar en la Xarxa Valenciana d'Albergs Juvenils.  
1. Requisits de l'immoble.  
- L'immoble ha d'estar situat a la ciutat de València o en una localitat pròxima i accessible amb metro.  
- L'immoble ha d'estar adequadament comunicat mitjançant transport públic.  
- L'immoble ha d'estar situat en la proximitat d'espais d'interés per a persones joves.  
- L'immoble ha d'estar en bon estat de conservació, de manera que puga ser utilitzat com a alberg juvenil sense necessitat de realitzar grans adaptacions. En concret, les instal·lacions de sanejament, lampisteria, electricitat i gas, així com de climatització, ventilació i il·luminació hauran de funcionar correctament.  
- Pel que fa a l'equipament, es requereixen els serveis bàsics per al correcte funcionament com a alberg, i en concret que compte amb recepció, cuina industrial, menjador, serveis, espais polivalents per a diferents usos (reunions, cursos, activitats?). Les habitacions hauran de comptar amb bany incorporat.  
- La capacitat mínima de l'immoble per a pernoctació ha de ser de 80 places.  
- L'immoble ha de tindre un nivell d'accessibilitat adaptat, o susceptible de ser adaptat, amb accés exclusiu, directe i al mateix nivell des de la via pública.  
- L'import d'adquisició màxim és de 2.000.000 d'euros.  
  
2. Informació i contacte:  
Dependència: Institut Valencià de la Joventut. Secció d'Arquitectura.  
Domicili: c/ Hospital, 11 46717 València  
Telèfon: 316 877 548  
Correu electrònic: area\_bgvx@xip.ja  
  
3. Termini per a realitzar propostes: vint dies hàbils a comptar des de l'endemà de la publicació d'aquest anunci en el Diari Oficial de la Generalitat Valenciana.  
  
València, 12 de juliol de 2022.- El director general de l'Institut Valencià de la Joventut: Jesús Martí Nadal.